CELEX: 32016L1855
Language: ro
Date: 2016-10-19 00:00:00
Title: Directiva (UE) 2016/1855 a Comisiei din 19 octombrie 2016 de modificare a Directivei 2009/32/CE a Parlamentului European și a Consiliului de apropiere a legislațiilor statelor membre privind solvenții de extracție utilizați la fabricarea produselor alimentare și a ingredientelor alimentare (Text cu relevanță pentru SEE)

20.10.2016   
               
               
                  RO
               
               
                  Jurnalul Oficial al Uniunii Europene
               
               
                  L 284/19
               
            DIRECTIVA (UE) 2016/1855 A COMISIEI
      din 19 octombrie 2016
      de modificare a Directivei 2009/32/CE a Parlamentului European și a Consiliului de apropiere a legislațiilor statelor membre privind solvenții de extracție utilizați la fabricarea produselor alimentare și a ingredientelor alimentare
      (Text cu relevanță pentru SEE)
      COMISIA EUROPEANĂ,
      având în vedere Tratatul privind funcționarea Uniunii Europene,
      având în vedere Directiva 2009/32/CE a Parlamentului European și a Consiliului din 23 aprilie 2009 de apropiere a legislațiilor statelor membre privind solvenții de extracție utilizați la fabricarea produselor alimentare și a ingredientelor alimentare (1), în special articolul 4 primul paragraf litera (a),
      întrucât:
      
                  (1)
               
               
                  Directiva 2009/32/CE se aplică solvenților de extracție utilizați sau destinați utilizării în producția de alimente sau de ingrediente alimentare. Respectiva directivă nu se aplică solvenților de extracție utilizați în producția de aditivi alimentari, de vitamine și de alți aditivi nutriționali, cu excepția cazului în care astfel de aditivi alimentari, vitamine sau aditivi nutriționali figurează în lista din anexa sa I.
               
            
                  (2)
               
               
                  La data de 19 august 2014, Akzo Nobel Industrial Chemicals BV a transmis o cerere de solicitare a unei modificări a limitei maxime pentru reziduurile (LMR) de dimetileter (DME) utilizat ca solvent de extracție în produse proteice animale degresate, în special colagen și derivate de colagen, de la 0,009 mg/kg la 3 mg/kg, precum și a unei noi utilizări în extracția produselor proteice pentru a obține gelatină cu o LMR de 0,009 mg/kg Ulterior, cererea respectivă a fost pusă la dispoziția statelor membre.
               
            
                  (3)
               
               
                  Autoritatea Europeană pentru Siguranța Alimentară („autoritatea”) a reevaluat siguranța DME-ului ca solvent de extracție pentru prepararea de produse proteice animale degresate – colagen și gelatină – și a emis avizul ei la data de 14 iulie 2015 (2). Autoritatea a concluzionat că utilizarea DME-ului ca solvent de extracție, în condițiile de utilizare preconizate și ale LMR-urilor propuse de 3 mg/kg în colagen și în derivați de colagen și de 0,009 mg/kg în gelatină, nu generează nicio problemă în materie de siguranță.
               
            
                  (4)
               
               
                  Prin urmare, este adecvat să se autorizeze utilizarea dimetileterului ca solvent de extracție pentru înlăturarea grăsimii din materiile prime proteice animale în condițiile unor limite maxime pentru reziduurile de dimetileter de 3 mg/kg în colagen și în derivați de colagen și de 0,009 mg/kg în gelatină.
               
            
                  (5)
               
               
                  Prin urmare, Directiva 2009/32/CE ar trebui modificată în consecință.
               
            
                  (6)
               
               
                  Măsurile prevăzute în prezenta directivă sunt în conformitate cu avizul Comitetului permanent pentru plante, animale, produse alimentare și hrană pentru animale,
               
            ADOPTĂ PREZENTA DIRECTIVĂ:
      Articolul 1
      Anexa I la Directiva 2009/32/CE se modifică în conformitate cu anexa la prezenta directivă.
      Articolul 2
      (1)   Statele membre asigură intrarea în vigoare a actelor cu putere de lege și a actelor administrative necesare pentru a se conforma prezentei directive în termen de cel mult doi ani de la data intrării în vigoare a prezentei directive. Statele membre comunică de îndată Comisiei textul acestor acte.
      Atunci când statele membre adoptă aceste acte, ele cuprind o trimitere la prezenta directivă sau sunt însoțite de o astfel de trimitere la data publicării lor oficiale. Statele membre stabilesc modalitatea de efectuare a acestei trimiteri.
      (2)   Statele membre comunică Comisiei textul principalelor dispoziții de drept intern pe care le adoptă în domeniul reglementat de prezenta directivă.
      Articolul 3
      Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.
      Articolul 4
      Prezenta directivă se adresează statelor membre.
      
         Adoptată la Bruxelles, 19 octombrie 2016.
         
            
               Pentru Comisie
            
            
               Președintele
            
            Jean-Claude JUNCKER
         
      
      
         (1)  JO L 141, 6.6.2009, p. 3.
      
         (2)  Grupul CEF al EFSA (Grupul EFSA pentru materiale care intră în contact cu produsele alimentare, enzimele, aromele și mijloacele auxiliare de prelucrare), 2015. Aviz științific privind siguranța utilizării dimetileterului ca solvent de extracție în condițiile de utilizare preconizate și ale limitelor maxime propuse pentru reziduuri. EFSA Journal 2015;13(7):4174, 13 pp.
      
         ANEXĂ
         În partea II a anexei I la Directiva 2009/32/CE, rândul referitor la eter dimetilic se înlocuiește cu următorul text:
         
            
                        „Dimetileter
                     
                     
                        Preparat din produse proteice animale degresate, inclusiv gelatină (*)
                        
                     
                     
                        0,009 mg/kg în produse proteice animale degresate, inclusiv gelatină
                     
                  
                        Preparat de colagen (**) și derivați de colagen, cu excepția gelatinei
                     
                     
                        3 mg/kg în colagen și derivați de colagen, cu excepția gelatinei
                     
                  
         
            (*)  «Gelatină» înseamnă proteine naturale, solubile, gelatinizate sau nu, obținute prin hidroliza parțială a colagenului produs din oase, piei, tendoane și ligamente de animale, în conformitate cu cerințele relevante din Regulamentul (CE) nr. 853/2004.
         
            (**)  «Colagen» înseamnă produsul proteic derivat din oase, piei și tendoane de animale, fabricat în conformitate cu cerințele relevante din Regulamentul (CE) nr. 853/2004.”